section_heading: Suđenje u Haagu
paragraph_text: Suđenje optuženima započelo je 2006. godine, ali je vođenje predmeta protiv Đorđevića odgođeno jer je ovaj i dalje bio u bijegu. Naposljetku je uhićen 17. lipnja 2007. godine u Crnoj Gori i prebačen u Haag. Izjasnio se da nije kriv ni po jednoj točki optužnice, a silom prilika sudilo mu se nezavisno od njegovih kolega. Suđenje je počelo 27. siječnja 2009. godine. Predmet se pokazao kao dugačak i složen. Pretresno vijeće saslušalo je iskaze preko 140 svjedoka i uvrstilo u spis više od 2.500 dokaznih predmeta, uključujući i brojna naređenja i izvještaje MUP-a i VJ, kao i zapisnike sa sjednica srpskog političkog, policijskog i vojnog rukovodstva.